ET

Brüssel 05.04.2006

KOM(2006) 150 lõplik

Ettepanek:

NÕUKOGU OTSUS,

mis käsitleb Euroopa Ühenduse seisukohta ÜRO Euroopa Majanduskomisjoni eeskirja nr 51 kohandamisest tehnika arenguga

(komisjoni esitatud)

SELETUSKIRI

Sestsaadik, kui jõustus ÜRO Euroopa Majanduskomisjoni eeskiri nr 51 mootorsõidukite (autod, veoautod ja bussid) müra kohta, on kohaldatavaid piirmäärasid vähendatud mitmel korral, viimati 1995. aastal. Viimane vähendamine ei andnud oodatud tulemusi ning sellele järgnenud uurimused näitasid, et mõõtemeetodid ei kajasta enam tegelikku sõidustiili. Seetõttu otsustati enne piirmäärade järjekordset vähendamist kõigepealt välja töötada uus katsetsükkel ning lähendada mürakatse sõidutingimusi tegelikele sõidutingimustele.

ÜRO Euroopa Majanduskomisjoni töörühm on ette valmistanud eeskirja nr 51 muudatuse. Kaalutav muudatus asendab olemasoleva katseprotokolli parema mõõtmismeetodiga, milles taastekitatakse sõidukite tekitatud mürataset tavalises linnaliikluses. Töörühm on arutanud ka uusi piirmäärasid ning teeb ettepaneku võtta need kasutusele suhteliselt pikkade üleminekuperioodide jooksul.

Kuigi komisjon usub, et uus katsemeetod võib olla sobilik, leiab ta, et töögrupp on püüdnud seda kasutusele võtta liiga rutakalt ning et ei ole tehtud korralikku mõjuhinnangut. Sama kehtib ka piirmäärade kohta. Seetõttu on komisjon töörühma dokumendi tagasi lükanud ja teeb ettepaneku järgmisteks parandusteks:

(1) Enne uue katsemeetodi vastuvõtmist, rääkimata piirmääradest, tuleb teha mõju hindamine.

(2) Komisjon pakub ennast mõju hindamist läbi viima.

(3) Usaldusväärseks mõju hindamiseks vajaliku teabe saamiseks teeb komisjon ettepaneku, et sõidukitootjad kasutaksid paralleelselt uut ja vana mõõtmismeetodit. Vana meetod on jätkuvalt nõutud tüübikinnituse saamiseks ning uut meetodit kasutataks seire eesmärgil.

(4) Nii pea, kui on kogutud piisaval hulgal vajalikku teavet, viib komisjon läbi mõju hindamise ja esitab ettepaneku uute piirmäärade kohta. Seejärel seire lõpetatakse.

Käesolev ettepanek seab seire kestusele ja ulatusele piirid. Näiteks arvatakse teatud tüübikinnituste kategooriad seirest välja ning selle kestus piirdub kahe aastaga.

See küsimus esitati 14. veebruaril 2006 tehnika arengule kohandamise komiteele. Sellel istungil ei kiitnud komitee komisjoni ettepanekut heaks. Seetõttu tehakse ettepanek, et komiteemenetluse kohaselt esitatakse otsuse eelnõu nõukogule edasiseks aruteluks. Kolme kuu jooksul eelnõu kätesaamisest teeb nõukogu selle suhtes kvalifitseeritud häälteenamusega otsuse. Kui selle aja möödudes ei ole nõukogu akti vastu võtnud ega näidanud oma vastuseisu, võtab komisjon nõukogu otsuse 1999/468/EÜ kohaselt ettepaneku vastu.

Ettepanek:

NÕUKOGU OTSUS,

mis käsitleb Euroopa Ühenduse seisukohta ÜRO Euroopa Majanduskomisjoni eeskirja nr 51 kohandamisest tehnika arenguga

(EMPs kohaldatav tekst)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 27. novembri 1997. aasta otsust 97/836/EÜ Euroopa Ühenduse ühinemise kohta ÜRO Euroopa Majanduskomisjoni kokkuleppega, milles käsitletakse ratassõidukile ning sellele paigaldatavatele ja/või sellel kasutatavatele seadmetele ja osadele ühtsete tehnonõuete kehtestamist ja nende nõuete alusel väljastatud tunnistuste vastastikust tunnustamist [1] („1958. aasta muudetud kokkulepe“), eriti selle artikli 4 lõike 2 esimest taanet,

võttes arvesse komisjoni ettepanekut [2]

ning arvestades järgmist:

(1) Kui ettepanek kohandada 1958. aasta muudetud kokkuleppele lisatud ÜRO Euroopa Majanduskomisjoni eeskirja (eeskiri, mis seob ühendust otsuse 97/836/EÜ II lisa kaudu või millega ühendus on hiljem ühinenud) pannakse kõnealuse kokkuleppe artikli 1 lõike 2 alusel moodustatud halduskomitees hääletusele, siis võib komisjoni antava hääle vastu võtta vastavalt menetluskorrale, mida kohaldatakse mootorsõidukite tüübikinnituse direktiivide tehnilise kohandamise suhtes.

(2) Võttes arvesse kogemusi ja tehnilist arengut, tuleb kohandada teatavate ÜRO Euroopa Majanduskomisjoni eeskirjas nr 51 käsitletud elementide või näitajatega seotud nõudeid.

(3) Komisjoni otsuse eelnõu esitati nõukogu 6. veebruari 1970. aasta direktiiviga 70/156/EMÜ (liikmesriikide mootorsõidukite ja nende haagiste tüübikinnitusega seotud õigusaktide ühtlustamise kohta) asutatud tehnika arenguga kohandamise komiteele. Komitee istungil 14. veebruaril 2006 ei kiidetud otsuse eelnõu heaks. Seega pidi komisjon komiteemenetluse kohaselt esitama nõukogule ettepaneku võetavate meetmete kohta,

ON TEINUD JÄRGMISE OTSUSE:

Artikkel 1

Käesolevaga kiidetakse heaks lisas viidatud ÜRO Euroopa Majanduskomisjoni eeskirja muudatuse eelnõu.

Artikkel 2

Euroopa Ühendus, keda esindab komisjon, hääletab 139. ülemaailmse ÜRO Euroopa Majanduskomisjoni sõidukite eeskirjade ühtlustamise foorumi ajal 22. või 23. juunil 2006 toimuval halduskomitee koosolekul või vajaduse korral mõnel hilisemal koosolekul läbiviidaval hääletusel artiklis 1 osutatud eeskirja muudatuse eelnõu poolt.

Brüssel,

Nõukogu nimel

eesistuja

LISA

Euroopa Ühendus annab oma hääle seoses järgmise dokumendiga:

Eeskiri nr 51: | TRANS/WP.29/2006/31 TRANS/WP.29/2006/31/Lisa 1 |

[1] ELT L 346, 17.12.1997, lk 78.

[2] ELT C […], […], lk […].

--------------------------------------------------